Сабий унэхэм я гъэсэнхэр зэпоуэ
Мы махуэхэм Сочэ къалэм щекIуэкIащ сабий унэхэмрэ школ-интернатхэмрэ я гъэсэнхэм шахматхэмкIэ я етIуанэ урысейпсо зэхьэзэхуэ. «АкваЛоо» курорт-санаторэ IуэхущIапIэм махуипщIкIэ щекIуэкIа зэпеуэм хэтащ Урысейм и щIыналъэ 20-м къикIа командэ 46-рэ. Иджырей зэхыхьэр къызэрагъэпэщащ УФ-м ШахматхэмкIэ и федерацэмрэ «Северная Корона» социальнэ псапащIэ, щэнхабзэ программэхэмкIэ фондымрэ.
Къэбэрдей-Балъкъэрым и цIэкIэ Сочэ щыIащ Нартан къуажэ дэт школ-интернат №5-м и еджакIуэхэу Найчук Владимир, Гузенкэ Владислав, Тэхъу Камран, Северинэ Викторие сымэ. Ди республикэм икIа ныбжьыщIэхэм зэхьэзэхуэм фIы дыдэу зыкъыщагъэлъэгъуащ.
Урысейм ШахматхэмкIэ и федерацэм и президент Филатов Андрей къызэрыхигъэщамкIэ, «Шахматхэр — сабий унэхэм» — проектыр мыхьэнэшхуэ зиIэхэм ящыщщ. Шахмат джэгур ныбжьыщIэхэм я дежкIэ къэкIуэнум и IункIыбзэIух хъуфынущ, гъащIэ тэмэм яухуэну Iэмал къаритыфынущ. Абы къыхэкIкIэ, щIыналъэ унафэщIхэмрэ спонсорхэмрэ жыджэру щIэгъэкъуэн зыхуэхъу проектым гулъытэ хэха егъуэт. Къэбэрдей-Балъкъэрым щыIэ «Шахматхэр — сабий унэхэм» проектым дэIэпыкъуэгъушхуэ хуохъу УФ-м и Къэрал Думэм и депутат Быф Анатолэ. Абы и фIыгъэкIэ школ-интернатхэм я гъэсэнхэр илъэс ещанэ хъуауэ хэтщ Сочэ щекIуэкI «Восхождение» урысейпсо шахмат зэхьэзэхуэм. Абы кIуэну сабийхэр къыхех Щыхьмырзэ Артур зи унафэщI республикэм и шахмат федерацэм.
Зэхьэзэхуэхэм папщIэ къызэрагъэпэщат нэгузыужь программэ зэмылIэужьыгъуэхэр, футболымкIэ, баскетболымкIэ, волейболымкIэ зэпеуэхэр, сабийхэм Сочэ и щIыпIэ дахэхэм зыщрагъэплъыхьащ.
КъищынэмыщIауэ, зэхьэзэхуэм хиубыдэу екIуэкIащ Европэм и чемпион Инаркиев Эрнест и мастер-класс. Дунейпсо шахмат школ зэгухьэныгъэм и президент Костьев Александр сабий IуэхущIапIэхэм шахматым зэрыщыхурагъэджэн хуей щIыкIэм теухуа семинар иригъэкIуэкIащ.
Дерсыр ехъулIэныгъэ иIэу къызэриухам папщIэ, диплом къыхуагъэфэщащ КъБР-м икIа командэм и унафэщI, Нартан дэт школ-интернат №5-м физическэ щэнхабзэмкIэ и егъэджакIуэ Хъуран Жаннэ.
КЪЭХЪУН Бэч.
